ויליאם הנרי ואנדרבילט השלישי

ויליאם הנרי ואנדרבילט השלישי (באנגלית: William Henry Vanderbilt III; ) היה פוליטיקאי אמריקאי מרוד איילנד, איש המפלגה הרפובליקנית, שכיהן כחבר הסנאט של רוד איילנד בשנים 1929–1935, וכמושל רוד איילנד ה-59 בשנים 1939–1941. ואנדרבילט היה בן למשפחת ואנדרבילט העשירה ובעלת ההשפעה.
ראשית חייו
ויליאם הנרי ואנדרבילט השלישי נולד בניו יורק, כבנם של  ושל אלן "אלסי" פרנץ'. אביו של ואנדרבילט היה נינו של קורנליוס ואנדרבילט שיצר את ההון המשפחתי בעסקי הרכבות והספנות. הוריו של ויליאם ואנדרבילט התגרשו ב-1908, ודרך נישואיו השניים של אביו הוא היה אח למחצה של  ושל  ב-1915 נספה אביו בטביעת האונייה לוסיטניה.

ואנדרבילט התחנך בבית הספר סנט ג'ורג'  שבמידלטאון, רוד איילנד, שם הוא סיים את לימודיו ב-1919, ובבית הספר אוונס שבמסה, אריזונה. הוא למד באוניברסיטת פרינסטון, אך נשר במהלך שנת לימודיו הראשונה. ב-1940 הוא קיבל תואר דוקטור לשם כבוד במשפטים מבייטס קולג' .
מלחמת העולם הראשונה
זמן קצר לפני כניסתה של ארצות הברית למלחמת העולם הראשונה, נשר ואנדרבילט מבית הספר סנט ג'ורג' כאשר מונה כפרח קצונה בכוחות המילואים של צי ארצות הברית החל מ-20 במרץ 1917. בשל העובדה שהוא היה בן 15 באותה עת, הוא היה אחד האמריקאים הצעירים ביותר שהשתתפו במלחמה.

במהלך שירותו בצי, שירת ואנדרבילט על סיפון הסיירת "וזוביוס"  מ-17 באפריל ועד 31 במאי 1917, לאחר מכן ועד 7 במרץ 1918 בבסיס הטורפדו הימי  בניופורט, לאחר מכן ועד 15 ביולי 1918 כעוזר במחוז המודיעין הימי השני, לאחר מכן ועד 16 בספטמבר 1918 בנורפוק, וירג'יניה, לאחר מכן ועד 14 בנובמבר 1918 בניו לונדון, קונטיקט, ולבסוף על סיפון המשחתת "אוונס"  עד 30 באוגוסט 1919. בעת שירותו על האוונס, יצא ואנדרבילט להפלגה לאירופה מיוני ועד אוגוסט 1919. זמן קצר לאחר סיום הפלגה זו, הוא שוחרר מהשירות, כשעדיין לא מלאו לו 18.

קריירה עסקית
בכתבות בעיתונות מהתקופה שדווחו ב-1917 על הערכת שווי אחוזתו של אביו של ואנדרבילט במנהטן, צוין שהוא ירש קרן נאמנות בשווי של 4,612,086 דולר (117 מיליון דולר בערכים של 2025), ריבית לכל החיים של 400,000 דולר, ואת מדליית הזהב של הקונגרס שהוענקה על ידי הקונגרס ה-38 לסב-סבו קורנליוס ואנדרבילט ב-1864.

ואנדרבילט ירש גם את אחוזת חוות אוקלנד בשטח של 450 אקרים (1.8 קמ"ר) בפוטסמות' שברוד איילנד. אחוזה זו הייתה ביתו הקבוע עד תום מלחמת העולם השנייה.

ב-1925 פתח ואנדרבילט חברת אוטובוסים שנקראה The Short Line, ושהסיעה נוסעים בין ניופורט לבין פרובידנס. תוך כמה שנים הוא הרחיב את עסקי החברה ששירתו מקומות ברחבי ניו אינגלנד וניו יורק. ב-1955 נרכשה החברה על ידי ג'ורג' סייג', וב-1970 שונה שמה ל"קווי האוטובוסים בוננזה". חברה זו התמזגה ב-1998 עם חברת האוטובוסים Coach USA, ונמכרה ב-2003 לחברת האוטובוסים פיטר פן. מסוף האוטובוסים המקורי של The Short Line בניופורט עדיין עומד על תילו.

כחבר הסנאט המדינתי וכאיש עסקים מצליח, תמך ואנדרבילט בהקמתו של גשר מאונט הופ , שמקשר את האי אקווידנק  עם היבשה על הכביש שבין פרובידנס לבין ניופורט. הוא מונה כחבר בוועדת הגשר, ונשא את נאום הפתיחה בטקס החנוכה שלו ב-24 באוקטובר 1929. כשהושלם הגשר, הוא היה הגשר התלוי הארוך ביותר בניו אינגלנד, ואחד הארוכים ביותר בארצות הברית.
קריירה פוליטית
ואנדרבילט היה חבר המפלגה הרפובליקנית. ב-1928 הוא היה נציג לוועידה הארצית של המפלגה מטעם רוד איילנד, ובאותה שנה נבחר לסנאט של רוד איילנד. הוא שירת בסנאט שש שנים בשנים 1929–1935, ולאחר מכן פרש כדי להיות עם אשתו, אן גורדון קולבי, שבריאותה הייתה רופפת. עם החלמתה הוא שב לחיים הפוליטיים, וב-1938 התמודד בהצלחה בבחירות למשרת מושל רוד איילנד.

את תקופת כהונתו כמושל פתח ואנדרבילט בתוכנית כלכלית שכללה ביטול יותר מ-400 משרות ממשלתיות. הוא נחשב למושל חסכן, יעיל וישר, שהיה נחוש בדעתו שתתקיים ממשלה טובה. הוא נאבק להעברת חוק השירות הציבורי באספה הכללית לטובת עובדי המדינה, ולקיום התחרות על זכייה במכרזים ממשלתיים לעבודות ציבוריות.

ואנדרבילט כיהן כמושל שנתיים מינואר 1939 ועד ינואר 1941. עם זאת, סירובו להיטיב עם עמיתיו למפלגה במתן משרות, החליש את בסיס התמיכה בו, והשערורייה בנוגע להאזנת סתר שהוא ביצע על ידי חוקר פרטי שהוא שכר כדי לחקור הונאת בחירות, הוביל לאי-בחירתו לתקופת כהונה נוספת ב-1940.

מלחמת העולם השנייה
ב-1941 נקרא ואנדרבילט, שהיה קצין בכוחות המילואים של צי ארצות הברית, לשירות פעיל כלוטננט קומנדר, ובתחילה הוצב באזור תעלת פנמה. באוגוסט 1942 הוא קודם לדרגת קומנדר, ובאותה שנה הוא הוצב כמפקד אגף המבצעים המיוחדים של המשרד לשירותים אסטרטגיים תחת פיקודו של הגנרל ויליאם דונובן. במאי 1944 הוא מונה כאיש הסגל של האדמירל צ'סטר נימיץ, המפקד העליון של צי האוקיינוס השקט של ארצות הברית בפרל הארבור. לפני תום המלחמה הוא קודם לדרגת קפטן.
שנותיו האחרונות
לאחר שחרורו מהצי עם תום מלחמת העולם השנייה, עזב ואנדרבילט את רוד איילנד, ופרש לחווה בדרום ויליאמסטון שבמסצ'וסטס. חוות אוקלנד בפורטסמות' שברוד איילנד נמכרה לרוברט ר. יאנג, ובסוף שנות ה-40 חולקה למגרשים לדיור.
חיים אישיים
ב-1923 נשא ואנדרבילט לאישה את אמילי אוניל דייוויס, נכדתו של דניאל אוניל , הבעלים של העיתון Pittsburgh Dispatch, בתו של פרדריק מרטין דייוויס, ונכדניתו של פרדריק טאונסנד מרטין , שהיה סופר בולט בשנות ה-20. לזוג נולדה בת אחת בשם אמילי "פדי" ואנדרבילט, שנישאה לג'פתה וייד, ושניהם היו בוגרי המכון הטכנולוגי של מסצ'וסטס.

נישואי הזוג עלו על שרטון, ובקיץ 1926 תבעה אמילי גירושים, אך השניים התפייסו. היא תבעה גירושים שוב, שהתקיימו בסופו של דבר ביוני 1928. בהמשך היא הייתה נשואה במשך כשנה לסיגורני תאייר , וזמן קצר לפני מותה ב-1935 לראול וייטפילד .

בדצמבר 1929 נישא ואנדרבילט בשנית לאן גורדון קולבי. לשניים נולדו שלושה ילדים: אן ואדרבילט, שנישאה לסמואל אדמס הארטוול האב; אלסי ואנדרבילט, שנישאה לאנדרה וולטר ג'ורג' נויבורג ב-1954 ולמ. ברנרד איידינוף  ב-1996; וויליאם הנרי ואנדרבילט הרביעי.

נישואים אלו הסתיימו גם הם בגירושים ב-1969, ושנה לאחר מכן נישא ואנדרבילט בשלישית להלן קמינגס קוק, שהייתה נשואה קודם לכן לג'ון ר. קוק.

ויליאם הנרי ואנדרבילט השלישי נפטר ממחלת הסרטן בוויליאמסטון ב-14 באפריל 1981. הוא נטמן בבית הקברות סאות'לון שבעיר. הוא אחד מהצאצאים הבודדים של ויליאם הנרי ואנדרבילט הראשון שלא נקבר באחוזת הקבר המשפחתית בסטטן איילנד. שווי אחוזתו, כפי שהוערך על ידי בית משפט באפריל 1982, עמד על כ-1.7 מיליון דולר. את מדליית הזהב של הקונגרס שהוענקו לסב-סבו קורנליוס ואנדרבילט, והועברה אליו בירושה מאביו, הוא הוריש לבנו היחיד, ויליאם הנרי ואנדרבילט הרביעי, שב-2022 תרם אותה יחד עם עוד כמה חפצים משפחתיים לאוניברסיטת ואנדרבילט.
לקריאה נוספת
 Sobel, Robert, Raimo, John, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, p. 1374

קישורים חיצוניים

 ויליאם הנרי ואנדרבילט השלישי באתר אגודת המושלים הלאומית 
 ויליאם הנרי ואנדרבילט השלישי באתר The Political Graveyard 


הערות שוליים

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:מושלי רוד איילנד
קטגוריה:מושלי מדינות ארצות הברית מהמפלגה הרפובליקנית
קטגוריה:חברי האספה הכללית של רוד איילנד
קטגוריה:נדבנים אמריקאים
קטגוריה:משפחת ואנדרבילט
קטגוריה:קצינים וחוגרים בצי ארצות הברית
קטגוריה:קצינים אמריקאים במלחמת העולם הראשונה
קטגוריה:קצינים אמריקאים במלחמת העולם השנייה
קטגוריה:אמריקאים ממוצא הולנדי
קטגוריה:אמריקאים שנולדו ב-1901
קטגוריה:אמריקאים שנפטרו ב-1981